Proiect

**PARLAMENTUL REPUBLICII MOLDOVA**

**LEGE**

**privind siguranța infrastructurii hidrotehnice**

Parlamentul adoptă prezenta lege ordinară.

Prezenta lege stabileşte exigențele de siguranță obligatorie pentru toți proprietarii cu orice titlu al infrastructurii hidrotehnice.

**Capitolul I**

**DISPOZIŢII GENERALE**

 **Articolul 1**. Obiectul legii

Prezenta lege stabileşte cadrul legal în domeniul siguranţei infrastructurii hidrotehnice, cu scopul de a reduce consecinţele negative ale riscurilor de inundaţii pentru sănătatea umană, mediul înconjurător, patrimoniul cultural şi activitatea economică, şi, totodată, pentru a reglementa raporturile juridice între autorităţile publice, persoanele fizice şi juridice, raporturi ce ţin de proiectarea, construcţia, darea în exploatare, reconstrucţia, reparația, conservarea şi lichidarea infrastructurii hidrotehnice.

**Articolul 2.** Sfera de reglementare

 Prezenta lege reglementează raporturile juridice, raporturile ce țin de proiectarea construcțiilor, darea în exploatare a infrastructurii hidrotehnice, care corespunde criteriilor expuse în art. 9 alin. (3), (4), (5) și (6):

 baraje pentru amenajarea torentului, baraje ale: bazinelor de apă, depozitelor de zgură ale stațiilor termoelectrice și cazangeriilor, rezervuarelor de deșeuri lichide;

diguri de protecție contra inundațiilor;

clădiri ale staţiilor hidroelectrice;

 construcţii ale: prizelor de apă, de colectare a apei, de evacuare a apei; tuneluri; canale; staţii de pompare a apei; ecluze; construcţii destinate protecţiei împotriva distrugerii malurilor.

**Articolul 3.** Noţiuni principale

În sensul prezentei legi, termenii speciali și expresiile utilizate au următoarele semnificații:

 *accidentul infrastructurii hidrotehnice* – eveniment fortuit, care cauzează distrugerea sau deteriorarea parţială a construcţiei, însoţită de pierderea capacităților funcționale, determinată de situaţii de forţă majoră;

 *autorizația de exploatare a infrastructurii hidrotehnice* – document emis de autoritatea administrativă de gestionare a apelor în baza Declarației de siguranța infrastructurii hidrotehnice și cererii depuse de către proprietar sau organizația de exploatare;

 *categoria de importanţă a infrastructurii hidrotehnice* – clasificarea bazată pe cuantificarea riscului asociat infrastructurii hidrotehnice utilizăndu-se un sistem de criterii privind prejudiciul care poate fi cauzat de distrugere s-au deteriorarea parțială a acestuia;

 *conservarea infrastructurii hidrotehnice* – stoparea procesului de construire, exploatare cauzată de condiții tehnice (necorespunderea sau modificarea construcției, de lipsa finanțării pe un termen nelimitat, perimarea necesității sau schimbarea destinației construcției);

 *criteriile de siguranță a infrastructurii hidrotehnice* – indicii limită a caracteristicilor de calitate a stării infrastructurii hidrotehnice care corespund nivelului admisibil de risc a deteriorării acesteia și se stabilesc de către organul care exercită supravegherea de stat a siguranței infrastructurii hidrotehnice;

 *Declaraţia de siguranţă a infrastructurii hidrotehnice –* documentație de evaluare a stării tehnice a construcțiilor în care sînt prevăzute măsurile pentru garantarea siguranţei acestora;

*desființarea infrastructurii hidrotehnice* – ansamblu de operații efectuate cu ajutorul mecanismelor, mașinilor, precum și manopera în vederea demolării totale sau parțiale a unei infrastructuri hidrotehnice;

*ecluză* – construcție hidrotehnică destinată pentru reglarea debitului sau nivelului apei dintr-un curs de apă.

 *evaluarea riscului de deteriorare* – stabilirea costurilor pierderilor cauzate de posibilele accidente;

 *evaluarea siguranţei infrastructurii hidrotehnice* – determinarea corespunderii stării infrastructurii hidrotehnice cu cerinţele tehnice şi calificarea personalului organizației de exploatare a infrastructurii hidrotehnice;

 *indici de control* – caracteristicile calitative și cantitative stabilite prin intermediul mijloacelor tehnice sau calculate în baza măsurărilor la construcția hidrotehnică concretă;

 *monitorizare* – supraveghere prin intermediul aparatajului, instalațiilor și utilajului special a modificărilor în timp a caracteristicilor tehnice a elementelor constructive a construcțiilor hidrotehnice și a proceselor de mișcare a curenților de apă prin corpul construcțiilor hidrotehnice;

  *nivelul riscului de accident a infrastructurii hidrotehnice* – caracteristica siguranţei infrastructurii hidrotehnice care determină gradul de pericol;

*organizația de exploatare* – unitate economică care realizează totalitatea de măsuri tehnice, organizaționale sau de alt gen, destinate menținerii într-o stare conformă a infrastructurii hidrotehnice, majorării fiabilității exploatării și eficacitatea acestora;

 *pericol de deteriorare* – situație care poate afecta infrastructura hidrotehnică, provoca pierderi materiale, morale etc.;

 *reconstrucţia infrastructurii hidrotehnice* – reconstruirea, unei construcţii cu modificarea parametrilor inițiali în scopul obţinerii unor noi indici tehnici de funcţionare, efectuată în baza documentației de proiect;

  *regim de cascadă* – exploatarea unui grup de acumulări amplasate succint pe un curs de apă, care au legătură hidraulică permanentă sau care poate să apară la evacuarea apei;

 *siguranţa infrastructurii hidrotehnice* – capacitatea construcţiei de ași menține constant parametrii tehnici de proiect pe întreaga perioadă de exploatare, stabilită de proiect și de a asigura protecţia vieţii, sănătăţii şi intereselor legale ale populaţiei, mediului inconjurător şi obiectelor economice;

*verificarea stării tehnice* – constatarea stării tehnice a sistemelor de distribuție și măsurări la construcțiile hidrotehnice.

**Capitolul II**

**COMPETENȚELE ÎN DOMENIUL SIGURANŢEI INFRASTRUCTURII HIDROTEHNICE**

 **Articolul 4**. În domeniul siguranţei infrastructurii hidrotehnice Guvernul:

 (1) Coordonează activitatera tuturor autorităților publice cu atribuții în domeniul apelor privind asigurarea supravegherii de stat a siguranţei infrastructurii hidrotehnice;

 (2) asigură colaborarea internaţională privind siguranţa infrastructurii hidrotehnice;

 (3) aprobă Regulamentul privind Declaraţia de siguranţă a infrastructurii hidrotehnice (în continuare Declarația de siguranță).

 (4) aprobă Regulamentul privind Autorizația de exploatare a infrastructurii hidrotehnice.

**Articolul 5.** Competenţa organului central al administrației publice în domeniul mediului în asigurarea siguranței infrastructurii hidrotehnice.

Organul central al administrației publice în domeniul mediului:

(1) Elaborează politicile, actele legislative și normative în domeniul siguranței infrastructurii hidrotehnice.

(2) La solicitarea autorității publice locale coordonează amplasarea, proiectarera și construcția infrastructurii hidrotehnice proprietate publică a statului.

(3) Determină măsurile care urmează a fi întreprinse în caz de încălcare a prezentei legi.

**Articolul 6**. Competențele autorității administrative de gestionare a apelor.

 Autoritatea administrativă de gestionare a apelor asigură:

(1) coordonarea condițiilor de exploatare a infrastructurii hidrotehnice privind corespunderea acestora cerințelor normative de proiect.

(2) organizarea controlului prin intermediul autorității de control competente a parametrilor infrastructurii hidrotehnice şi corespunderea acestora cu indicii de control din Declaraţia de siguranța;

 (3) participarea la elaborarea proiectelor de acte normative în domeniul siguranţei infrastructurii hidrotehnice;

 (4) monitorizarea corectitudinii executării de către antreprenor a lucrărilor de construcţii a infrastructurii hidrotehnice;

 (5) ținerea Registrului Declaraţiilor;

 (6) coordonearea amplasării infrastructurii hidrotehnice proprietate a APL și private.

 (7) realizarea programelor de stat privind siguranţa infrastructurii hidrotehnice în limitele competenţelor atribuite prin lege unităţilor administrativ-teritoriale;

 (8) evitarea accidentelor și/sau lichidarea consecinţelor accidentelor la infrastructura hidrotehnică administrată;

(9) informarea populaţiei asupra pericolului de accident la infrastructura hidrotehnică.

 (10) exploatarea, în regim de siguranță, a infrastructurii hidrotehnice aflate în proprietate;

 (11) monitorizarea proceselor de inflitrație la baraje.

 (12) monitorizarea stării tehnice și a funcționării aparatajului de măsurare.

**Articolul 7**. Competenţa autorităţilor administraţiei publice locale.

 Autorităţile administraţiei publice locale asigură:

(1) exploatarea, în regim de siguranță, a infrastructurii hidrotehnice aflate în proprietate;

(2) realizarea programelor de stat privind siguranţa infrastructurii hidrotehnice în limitele competenţelor atribuite prin lege unităţilor administrativ-teritoriale;

(3) evitarea accidentelor și/sau lichidarea consecinţelor accidentelor la infrastructura hidrotehnică administrată;

(4) informarea populaţiei din teritoriul administrat asupra pericolului de accident la infrastructura hidrotehnică.

**Capitolul III**

 **SIGURANŢA CONSTRUCŢIILOR HIDROTEHNICE**

 **Articolul 8.**  Exigenţele privind siguranţa infrastructurii hidrotehnice

Exigențele siguranţei infrastructurii hidrotehnice includ:

1) asigurarea calității în construcții este obligația primordială la toate etapele: proiectare, construire, dare în exploatare, reconstruire, restabilire, conservare și lichidare a construcțiilor hidrotehnice.

 2) respectarea normelor tehnice de proiect la executarea lucrărilor de construcție;

3) evaluarea preliminară a riscului și vulnerabilității infrastructurii hidrotehnice la inundaţii și altor dezastre naturale și tehnogene;

4) realizarea în termen oportun a complexului de acţiuni ce ţin de diminuarea maximă a riscului de apariţie a situaţiilor excepţionale la infrastructura hidrotehnică;

5) asigurarea finanţării oportune a măsurilor ce ţin de siguranţa infrastructurii hidrotehnice;

6) dispunerea de Declaraţie de siguranța.

**Articolul 9.** Clasificarea infrastructurii hidrotehnice în categorii de importanţă.

 (1) Se stabilesc următoarele categorii de importanţă a infrastructurii hidrotehnice:

1) categoria A - infrastructura de importanță excepțională;

2) categoria B - infrastructura de importanță deosibită;

3) categoria C - infrastructura de importanță normală;

4) categoria D - infrastructura de importanță redusă.

(2) În categoria A se încadrează infrastructura care corespunde unuia din următoarele criterii:

 1) consecinţele apărute în urma deteriorării se extind în afara limitelor ţării;

 2) deteriorarea poate provoca daune vieţii şi sănătăţii oamenilor, cînd numărul acestora este mai mare de 50 persoane;

 3) apare necesitatea evacuării temporare, în legătură cu înrăutăţirea condiţiilor de viaţă şi activitate, a peste 300 de persoane;

 4) deteriorările provocate mediului ambiant, patrimoniului de stat, averii persoanelor juridice şi fizice (cu excepţia averii ce aparţine proprietarului construcţiilor hidrotehnice la care s-a produs accidentul respectiv) sunt estimate la suma ce depăşeşte 500 mii unităţi convenţionale;

 (3) În categoria B se încadrează infrastructura care corespunde unuia din următoarele criterii:

1) deteriorarea poate provoca daune vieţii şi sănătăţii oamenilor, cînd numărul acestora este între 10 şi 50 persoane;

2) apare necesitatea evacuării temporare, în legătură cu înrăutăţirea condiţiilor de viaţă şi activitate, a persoanelor în număr de la 100 până la 300;

3) deteriorările provocate mediului ambiant, patrimoniului de stat, averii persoanelor juridice şi fizice (cu excepţia averii ce aparţine proprietarului infrastructurii hidrotehnice la care s-a produs accidentul respectiv), sunt estimate la suma ce constituie de la 250 pînă la 500 mii unităţi convenţionale;

 (4) În categoria C se încadrează infrastructura care corespunde unuia din următoarele criterii:

 1) deteriorarea poate provoca daune vieţii şi sănătăţii oamenilor, cînd numărul acestora este mai mic de 10 persoane;

2) apare necesitatea evacuării temporare, în legătură cu înrăutăţirea condiţiilor de viaţă şi activitate a persoanelor în număr de la 20 până la 100;

3) deteriorările provocate mediului ambiant, patrimoniului de stat, averii persoanelor juridice şi fizice (cu excepţia averii ce aparţine proprietarului infrastructurii hidrotehnice la care s-a produs accidentul respectiv), sunt estimate la suma ce constituie de la 50 pînă la 250 mii unităţi convenţionale.

 (5) În categoria D se încadrează toată infrastructura care nu se încadrează în categoriile anterioare.

(6) Încadrarea în categorii de importanță a infrastructurii hidrotehnice reprezintă o obligație legală a proiectanților pentru lucrările noi, respectiv a proprietarului, în cazul infrastructurii aflate în exploatare.

**Articolul 10**. Obligaţiile proiectantului şi executorului lucrărilor de construcție.

 (1) Proiectantul este obligat să asigure:

1) proiectarea infrastructurii hidrotehnice  cu respectarea  prevederilor Legii nr. 721 din 02 februarie 1996 privind calitatea în construcţii şi a Legii nr.163 din 09 iulie 2010 privind autorizarea lucrărilor de construcţie și Legii 851 din 29 mai 1996 privind expertiza ecologică și evaluarea impactului asupra mediului înconjurător;

2)  stabilirea categoriei infrastructurii hidrotehnice de comun acord cu proprietarul (investitorul);

3)  elaborarea, în cazul proiectării unor noi construcții hidrotehnice, a regulamentului de exploatare a infrastructurii hidrotehnice în regim de siguranţă şi, după caz, de cascadă;

      4)  elaborarea Declaraţiei de siguranţă, în conformitate cu prevederile NCM D.01.03-2007 “Construcții hidrotehnice. Reguli de bază”;

 (2) Executorul este obligat să asigure efectuarea lucrărilor de construcţie, reconstrucţie sau desfiinţare a  infrastructurii  hidrotehnice în baza documentaţiei de proiect, elaborată şi verificată de specialişti  atestaţi şi autorizaţiei de construcţie/desfiinţare, eliberată  în conformitate cu legislaţia în vigoare.

**Articolul 11**. Obligaţiile proprietarului

Proprietarul şi/sau organizaţia de exploatare (conform condiţiilor contractuale), sînt obligaţi:

(1) să asigure finanțarea și elaborarea documentației de proiect pentru lucrările de construcție, reconstrucție, reparație sau desființare și a proiectului special de supraveghere în teren asupra funcționării infrastructurii hidrotehnice construite în conformitate cu cerințele NCM D.01.03.-2007 „Construcții hidrotehnice. Reguli de bază”;

 (2) să asigure siguranța infrastructurii hidrotehnice, respectarea normelor şi regulilor de siguranţă la construcţia, reconstrucţia, exploatarea, reparaţia, conservarea, sistarea exploatării sau lichidarea infrastructurii hidrotehnice;

(3) să asigure controlul sistematic al stării tehnice a infrastructurii hidrotehnice şi, în baza datelor obţinute, să evalueze siguranţa, inclusiv de funcţionare, a infrastructurii hidrotehnice în regim de cascadă;

 (4) să asigure finanţarea măsurilor ce ţin de:

1) siguranţa de exploatare a infrastructurii hidrotehnice;

 2) determinarea, de către proprietar, a zonei şi obiectelor pentru care există pericol potenţial de inundaţie;

3) determinarea volumului lucrărilor privind evitarea unui eventual accident al infrastructurii hidrotehnice;

 (5) să creeze rezervele de materiale intangibile şi mecanismele necesare pentru lichidarea consecinţelor accidentelor al infrastructurii hidrotehnice;

 (6) să colaboreze de comun acord cu Serviciul Protecţiei Civile şi Situaţiilor Excepţionale şi să informeze urgent organele centrale de supraveghere despre pericolul de accident asupra siguranţei infrastructurii hidrotehnice, iar, în caz de pericol evident de rupere a frontului de presiune, populaţia şi întreprinderile din zona posibilei inundaţii;

 (7) să familiarizeze populaţia cu regimul de siguranţă a infrastructurii hidrotehnice;

 (8) în caz de transmitere a dreptului de folosință asupra infrastructurii hidrotehnice, obligațiunile proprietarului prevăzute în prezentul articol trec în baza contractului către titularul dreptului de folosință.

**Articolul 12**. Finanțarea activităților de asigurare a siguranței infrastructurii hidrotehnice.

(1) Finanțarea activităților de asigurarea siguranței infrastructurii hidrotehnice, care se află în proprietatea publică a statului, se asigură din contul bugetului de stat și din alte surse, a căror utilizare nu contravine legislației în vigoare.

(2) Finanțarea măsurilor de asigurare a siguranței infrastructurii hidrotehnice care se află în proprietatea publică a autorităţilor administraţiei publice locale se asigură din contul bugetelor acestor autorități și din alte surse, a căror utilizare nu contravine legislației în vigoare.

(3) Finanțarea măsurilor de asigurare a siguranței infrastructurii hidrotehnice care se află în proprietatea persoanelor fizice sau juridice se asigură de proprietarii acestor construcții.

**Capitolul IV**

**SUPRAVEGHEREA SIGURANŢEI**

**INFRASTRUCTURII HIDROTEHNICE**

**Articolul 13**. Controlul și supravegherea de stat a siguranţei infrastructurii hidrotehnice.

(1) Supravegherea de stat a siguranţei infrastructurii hidrotehnice se exercită de către Ministerul Mediului prin intermediul Inspectoratului Ecologic de Stat cu antrenarea experților tehnici specializați;

 (2) Procedura de supraveghere a siguranţei infrastructurii hidrotehnice este stabilită în Regulamentul privind supravegherea siguranței infrastructurii hidrotehnice aprobat de Guvern;

 3) Controlul în domeniul calității în construcții a infrastructurii hidrotehnice se exercită de către Inspecția de Stat în Construcții;

4). Finanţarea activității de supraveghere de stat a siguranţei infrastructurii hidrotehnice se efectuează din contul alocărilor în bugetul de stat.

 5). Modul și regulile de control a corespunderii stării tehnice a construcției hidrotehnice cerințelor de siguranță vor fi reglementate printr-un regulament aprobat de Guvern.

 6). Verificarea stării tehnice a sistemelor de distribuție și măsurare la construcția hidrotehnică se efectuează de autoritatea administrativă de gestionare a apelor.

 **Articolul 14.** Drepturile autorității administrative de gestionare a apelor la asigurarea monitorizării siguranţei infrastructurii hidrotehnice.

(1) Monitorizează siguranţa infrastructurii hidrotehnice, cu dreptul de acces la infrastructura hidrotehnică, indiferent de forma de proprietate și destinația acestora;

 (2) Monitorizarea infrastructurii hidrotehnice cu regim special de acces se efectuează de către personalul autorității administrative de gestionare a apelor prin coordonare cu administratorul acesteia.

**Articolul 15**. Declaraţia de siguranţă a infrastructurii hidrotehnice.

1. Declarația de siguranță reprezintă actul de bază care conţine informaţia privind corespunderea infrastructurii hidrotehnice prevederilor art. 9 alin. (1) al prezentei legi.

 (2) La comanda proprietarului sau organizației de exploatare, în baza actelor legislative și normative în vigoare și Regulamentului privind Declaraţia de siguranţă a infrastructurii hidrotehnice, proiectantul elaborează Declarația de siguranță la etapele de proiectare, construire, dare în exploatare, reconstruire, restabilire, conservare și lichidare a construcției hidrotehnice.

(3) Declarația de siguranță se prezintă de către proprietar sau organizația de exploatare autorității administrative de gestionare a apelor în următorii termeni:

1) la etapele de proiectare – de către proiectant;

2) la etapa de exploatare:

a) pentru infrastructura de categoria A – o dată la 3 ani;

b) pentru infrastructura de categoria B – o dată la 5 ani;

c) pentru infrastructura de categoria C – o dată la 8 ani;

**Articolul 16.** Autorizația de exploatare a infrastructurii hidrotehnice.

 (1) Pentru infrastructurile hidrotehnice de categoriile A, B, și C, aflate în exploatare, proprietarul sau organizația de exploatare sunt obligați să obțină de la autoritatea administrativă de gestionare a apelor o Autorizație de exploatare a infrastructurii hidrotehnice (în continuare Autorizația).

(2) Autorizația certifică îndeplinirea exigențelor de performanță referitoare la siguranța în exploatare.

(3) Autorizația se eliberează în baza solicitării depuse autorității administrative de gestionare a apelor de către proprietarul sau organizația de exploatare a infrastructurii hidrotehnice. La solicitare se anexează:

1) Declarația de siguranță;

2) Document care atestă dreptul de proprietate;

3) Pașaportul tehnic al infrastructurii hidrotehnice;

4) Certificat de asigurare de răspundere civilă generală.

(4) Autorizația se retrage, în cazurile și modul prevăzute de Regulamentul privind Autorizația de exploatare a infrastructurii hidrotehnice

**Capitolul V**

**ASIGURAREA**

**INFRASTRUCTURII HIDROTEHNICE**

**Articolul 17**. Asigurarea pentru prejudiciul cauzat.

1. Asigurarea infrastructurii hidrotehnice este obligatorie.
2. Asigurarea prezintă acoperirea financiară în caz de accident și se efectuează în conformitate cu legislația cu privire la asigurări.
3. Asigurarea de răspundere civilă generalăa siguranţei infrastructurii hidrotehnice, în caz de accident, se efectuează de către proprietarul sau organizația de exploatare în baza contractului de asigurare cu o companie de asigurări.
4. Suma asigurării se stabilește în dependență de categoria și importanță infrastructurii hidrotehnice.

**Articolul 18**. Despăgubirea prejudiciului cauzat de încălcarea legislaţiei privind siguranţa infrastructurii hidrotehnice.

1. Proprietarul infrastructurii hidrotehnice sau organizaţia de exploatare are obligaţia să despăgubească prejudiciul cauzat altor persoane, ca urmare a încălcării normelor de exploatare a infrastructurii hidrotehnice;
2. Proprietarul infrastructurii hidrotehnice sau organizaţia de exploatare este eliberat de obligaţia de a plăti despăgubiri dacă prejudiciul este cauzat de situaţii de forţă majoră, care depăşesc parametrii de pericol luaţi ca bază de calcul al rezistenţei infrastructurii hidrotehnice;
3. Modalitatea de despăgubire a prejudiciului se stabileşte conform prevederilor legislației în vigoare.

**Capitolul VI**

**COLABORAREA INTERNAŢIONALĂ**

**Articolul 19**. Colaborarea internațională în domeniul siguranţei infrastructurii hidrotehnice

Priorităţile principale în domeniul colaborării internaţionale privind siguranţa infrastructurii hidrotehnice se consideră:

(1) elaborarea în comun cu țările vecine a regulilor de exploatare în regim de siguranţă a infrastructurii hidrotehnice amplasate pe rîurile transfrontaliere;

 (2) elaborarea criteriilor şi normelor comune de siguranţă a infrastructurii hidrotehnice;

 (3) abordarea unificată la stabilirea criteriilor de siguranţă a infrastructurii hidrotehnice și elaborarea planurilor de gestionare a riscului de inundații.

**Articolul 20.** Mecanismele de realizare a colaborării internaționale.

Colaborarea internaţională în domeniul siguranţei infrastructurii hidrotehnice se realizează prin:

 1) elaborarea metodologiei unice de utilizare a aparatajului de măsurare şi control, a schemelor de amplasare a acestora la infrastructura hidrotehnică;

2) identificarea formelor de analiză a rezultatelor observărilor naturale privind starea infrastructurii hidrotehnice;

3) elaborarea sistemului de avertizare privind pericolul de accident şi rupere a frontului de presiune infrastructurii hidrotehnice pe rîurile transfrontaliere;

4) schimbul de informaţie tehnică în domeniul ce ţine de siguranţa infrastructurii hidrotehnice.

**Capitolul VII**

**RĂSPUNDEREA PENTRU ÎNCĂLCAREA LEGISLAŢIEI**

**CU PRIVIRE LA SIGURANŢA INFRASTRUCTURII HIDROTEHNICE**

 **Articolul 21**. Răspunderea pentru încălcarea prezentei legi

 (1) Se consideră încălcarea prezentei legi următoarele acțiuni:

 1) nerespectarea normelor şi regulilor de siguranţă a infrastructurii hidrotehnice la stadiul de proiectare, construcţie, exploatare şi lichidare a construcţiilor hidrotehnice;

2) neprezentarea Declarației de siguranță în termenii stabiliți;

 3) neîndeplinirea acţiunilor de asigurare a siguranţei infrastructurii hidrotehnice.

4) neprezentarea, în modul prevăzut de prezenta lege, a informaţiei despre starea tehnică a infrastructurii hidrotehnice sau prezentarea datelor eronate care pot ulterior genera un accident;

 5) deteriorarea sau distrugerea cu intenție a infrastructurii hidrotehnice, precum și a sistemelor de urmărire a comportării în timp, montate la infrastructura hidrotehnică și/sau zonele de protecție a acestora;

 6) realizarea unor construcții, depozite, amenajări sau a altor activități neautorizate în zonele de protecție a infrastructurii hidrotehnice.

(2) În cazul în care în cadrul controlului se constată încălcări ale legii, organul de control, în conformitate cu art. 29 ale Legii nr. 131 din 08.06.2012 privind controlul de stat asupra activităţii de întreprinzător, emite persoanei supuse controlului o prescripție privind înlăturarea acestor încălcări, sau sistează activitatea de exploatare a infrastructurii hidrotehnice.

**Articolul 22**. Nerespectarea prezentei legi atrage răspunderea civilă, contravențională sau penală, după caz.

**DISPOZIŢII FINALE ŞI TRANZITORII**

**Articolul 23**. Intrarea în vigoare a prezentei legi.

(1) Guvernul, în termen de 6 luni de la data intrării în vigoare a prezentei legi:

1) va înainta Parlamentului propuneri privind aducerea legislației în vigoare în concordanța cu prezenta Lege;

2) va aduce actele sale normative în concordanţă cu prevederile prezentei legi;

3) va asigura ajustarea actelor normative departamentale la prevederile prezentei legi.

(2) Proprietarii infrastructurii hidrotehnice, aflate în exploatare sunt obligați să asigure autorizarea în termen de un an de la data intrării în vigoare a prezentei legi.

**Preşedintele Parlamentului IGOR CORMAN**